Document ID: 32014R0036

KOMISJONI MÄÄRUS (EL) nr 36/2014,
16. jaanuar 2014,
millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses aminopüraliidi, kloorantraniliprooli, tsüflufenamiidi, mepikvaadi, metalaksüül-M-i, propamokarbi, püriofenooni ja kinoksüfeeni jääkide piirnormidega teatavates toodetes või nende pinnal
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) ning eriti selle artikli 14 lõike 1 punkti a,
ning arvestades järgmist:
(1)
Määruse (EÜ) nr 396/2005 II lisas ja III lisa B osas on sätestatud metalaksüül-M-i ja kinoksüfeeni jääkide piirnormid ning kõnealuse määruse III lisa A osas aminopüraliidi, kloorantraniliprooli, tsüflufenamiidi, mepikvaadi, penkükurooni ja propamokarbi jääkide piirnormid. Püriofenooni jääkide piirnormi ei ole eraldi sätestatud ning ainet ei ole kantud kõnealuse määruse IV lisasse, seega kohaldatakse vaikimisi väärtust 0,01 mg/kg.
(2)
Seoses kasutusloa andmisega toimeainet kloorantraniliprooli sisaldava taimekaitsevahendi kasutamiseks peedi, porgandi, juurselleri, mädarõika, maapirni, aed-moorputke, juurpeterselli, aed-piimjuure, kaalika, naeri ning muude juur- ja mugulköögiviljade (v.a suhkrupeet ja redis) puhul on esitatud määruse (EÜ) nr 396/2005 artikli 6 lõike 1 alusel taotlus muuta kehtivat jääkide piirnormi.
(3)
Sellised taotlused esitati ka tsüflufenamiidi kohta õunviljade (v.a õunad ja pirnid), kornišonide ja mittesöödava koorega kõrvitsaliste puhul (v.a melonid); mepikvaadi kohta kaera, nisu ja loomsete saaduste puhul seoses odra, rukki ja nisu pinnal kasutatava mepikvaadi tõttu söödas esinevate jääkide piirnormidega; metalaksüül-M-i kohta sõstarde puhul; penkükurooni kohta kartulite puhul; propamokarbi kohta põld-võõrkapsa ja porrulaugu puhul; ning püriofenooni kohta laua- ja veiniviinamarjade, odra, kaera, rukki ja nisu puhul.
(4)
Vastavalt määruse (EÜ) nr 396/2005 artikli 6 lõigetele 2 ja 4 on esitatud taotlus aminopüraliidi kohta loomsetes saadustes seoses haljassööda pinnal kasutatava aminopüraliidi tõttu söödas esinevate jääkide piirnormidega. Taotluse esitaja väidab, et USAs, Kanadas, Boliivias, Argentinas ja Brasiilias on haljassöödal lubatud aminopüraliidi kasutada ja see põhjustab määruses (EÜ) nr 396/2005 sätestatud jääkide piirnormidest suuremaid jääke, mistõttu tuleks kehtestada kõrgemad jääkide piirnormid, et hoida ära kaubandustõkete tekkimine loomsete saaduste importimise korral.
(5)
Sellised taotlused esitati ka kloorantraniliprooli kohta õliseemnete (v.a maapähklid, sojaoad ja puuvillaseemned) puhul ja kinoksüfeeni kohta humala puhul. Mõlemal juhul väidab taotluse esitaja, et USAs on nimetatud toodete puhul lubatud kõnealuseid aineid kasutada ja see põhjustab määruses (EÜ) nr 396/2005 sätestatud jääkide piirnormidest suuremaid jääke, mistõttu tuleks kehtestada kõrgemad jääkide piirnormid, et hoida ära kaubandustõkete tekkimine õliseemnete importimise korral.
(6)
Määruse (EÜ) nr 396/2005 artikli 8 kohaselt hindasid kõnealuseid taotlusi asjaomased liikmesriigid ja hindamisaruanded edastati komisjonile.
(7)
Euroopa Toiduohutusamet (edaspidi „toiduohutusamet”) hindas taotlusi ja hindamisaruandeid ning, uurides eelkõige ohtu tarbijatele ja vajaduse korral loomadele, esitas põhjendatud arvamused jääkide kavandatud piirnormide kohta (2). Toiduohutusamet edastas arvamused komisjonile ja liikmesriikidele ning tegi need üldsusele kättesaadavaks.
(8)
Toiduohutusamet jõudis järeldusele, et seoses aminopüraliidi kasutamisega haljassöödal, ei ole vaja muuta kehtivat jääkide piirnormi piima, munade, linnu- ja sealihatoodete puhul. Seoses kloorantraniliprooli kasutamisega õliseemnete puhul ja penkükurooni kasutamisega kartulite puhul järeldas toiduohutusamet, et uue jääkide piirnormi kehtestamiseks ei ole esitatud piisavalt andmeid. Seoses propamokarbi kasutamisega porrulaugu puhul ei soovita toiduohutusamet kavandatud jääkide piirnormi kehtestada, sest riskid tarbijatele ei ole välistatud. Lisaks ei ole andmeid kavandatud kastmise toetuseks. Jääkide kehtivad piirnormid peaksid seepärast jääma samaks.
(9)
Kõigi teiste taotluste kohta tegi toiduohutusamet järelduse, et kõik nõuded andmete osas on täidetud ja et taotlejate soovitud muudatused jääkide piirnormides on tarbijaohutuse seisukohalt vastuvõetavad vastavalt tarbija kokkupuute hinnangule Euroopa 27 spetsiifilise tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Ei tarbijate eluaegsel kokkupuutel kõnealuste ainetega kõigi selliseid aineid sisaldavate toiduainete tarbimisel ega ka lühiajalisel kokkupuutel asjaomaste põllukultuuride ja toodete suures koguses tarbimise korral ei ilmnenud ohtu ületada aktsepteeritavat päevadoosi või akuutset standarddoosi.
(10)
Seoses aminopüraliidiga tegi toiduohutusamet ettepaneku rakendada loomset päritolu toidu puhul Codex’i jääkide piirnorme alternatiivina taotleja soovitud muudatustele jääkide piirnormides, kuna Codex’i piirnormid põhinevad samadel teaduslikel kaalutlustel. Kõnealused piirnormid on liidu tarbijate jaoks ohutud ning tuleks seetõttu lisada jääkide piirnormina määrusesse (EÜ) nr 396/2005.
(11)
Tuginedes toiduohutusameti põhjendatud arvamustele ja võttes arvesse asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.
(12)
Seepärast tuleks määrust (EÜ) nr 396/2005 vastavalt muuta.
(13)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 II ja III lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 16. jaanuar 2014

Labels: 0
3
17
6